REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

09 Broj:06-2/143-13

10. april 2013. godine

B e o g r a d

Z A P I S N I K

sa Desete sednice Odbora za dijasporu i Srbe u regionu

U utorak, 09. aprila 2013. godine, u prostorijama Doma Narodne skupštine, u sali 2. sa početkom u 10,15 časova, održana je deseta sednica Odbora za dijasporu i Srbe u regionu.

Sednici Odbora prisustvovalo je deset narodnih poslanika, članova i zamenika članova Odbora: Aleksandar Čotrić, predsednik; prof dr Marko Atlagić; Aleksandra Đurović, član; Miodrag Linta, član; Janko Veselinović, član; Radoslav Milovanović, član; Zoran Anđelković, član; dr Dijana Vukomanović, član ; Milan Lapčević, član i Milorad Stošić, član.

Opravdano odsutni: Miodrag Stojković, član; Petar Petković, član; Nevena Stojanović, član i Sanja Jefić Branković, član.

Sednici nisu prisustvovali: Dušica Nikolić, član i Ana Novković, član.

Pored članova Odbora, sednici su prisustvovali: dr Slavka Drašković, direktor Kancelarije za saradnju sa dijasporom i Srbima u regionu, Smiljana Vidić, savetnik u Kancelariji za saradnju sa dijasporom i Srbima u regionu, Vinko Stupar, potpredsednik SKD „Zora“ i Miloslav Lazović, generalni sekretar SKD „Zora“.

Sednicom je predsedavao predsednik Odbora za dijasporu i Srbe u regionu Aleksandar Čotrić, koji je na početku sednice konstatovao kvorum i na njegov predlog jednoglasno je usvojen sledeći:

**D n e v n i r e d**

-Usvajanje zapisnika sa osme sednice Odbora

-Usvajanje zapisnika sa devete sednice Odbora

1.Izbor zamenika predsednika Odbora za dijasporu i Srbe u regionu

2. Izjašnjavanje o Izveštaju o radu Komisije za nestala lica razmatranog na devetoj sednici Odbora

3. Informacija o službenom putu u Hrvatsku (dr Slavka Drašković, direktor Kancelarije za saradnju sa dijasporom i Srbima u regionu);

4. Informacija o održanoj sednici novog saziva Saveta za Srbe u regionu koja je održana 28. marta 2013. godine (dr Slavka Drašković, direktor Kancelarije za saradnju sa dijasporom i Srbima u regionu);

5. Informacija o poseti predsednika Odbora Aleksandra Čotrića i člana Odbora Milorada Stošića Makedoniji od 27. do 28. januara 2013. godine;

6. Informacija o dopisima upućenim Odboru od strane Srpskog kulturnog društva „Zora“ i Zavičajnog udruženja Banijaca, potomaka i prijatelja Banije iz Beograda;

7. Informacija o sastanku sa Srđanom Mijalkovićem, predsednikom Srpskog kulturnog društva „Prosvjeta“ iz Beča

8. Razno

Nakon jednoglasnog usvajanja dnevnog reda, prešlo se na izjašnjavanje o zapisnicima sa osme i devete sednice Odbora. Odbor je jednoglasno usvojio zapisnik sa osme, kao i sa devete sednice Odbora.

Povodom prve tačke dnevnog reda, nakon kraće diskusije, Odbor je izabrao za zamenika predsednika Odbora narodnu poslanicu Aleksandru Đurović.

S obzirom da je Izveštaj o radu Komisije za nestala lica za za period od 1. januara do 31. decembra 2012. godine, sa Planom rada za 2013. godinu, koji je donela Vlada ( Broj 9- 604/12 od 20. februara 2013. godine), istakao je predsednik Odbora Aleksandar Čotrić, razmotren na devetoj sednici Odbora, održanoj 6. marta 2013. godine, a u skladu sa čl. 44. Poslovnika zajedno sa sednicama Odbora za ljudska i manjinska prava i Odbora za Kosovo i Metohiju, kao i činjenicu da u trenutku kada je trebalo da se obavi izjašnjavanje o Izveštaju nije bilo kvoruma, prilikom čega je zaključeno da se na narednoj sednici kada bude postojao kvorum članovi izjasne o njemu. Predsednik Odbora je stavio na glasanje , prilikom čega je većinom glasova prihvaćen Izveštaj Komisije.

Povodom treće tačke dnevnog reda direktorka Kancelarije, dr Slavka Drašković je podsetila da su članovi Odbora blagovremeno dobili informaciju u pisanom obliku i upoznali se sa detaljima izveštaja i dodala da postoji više gorućih problema srpske zajednice, kao što su pre svega nerešena imovinska prava, pitanje jezika i radna prava Srba u Hrvatskoj. Zatim je istakla da je u Vukovaru promenjena atmosfera, povećan osećaj nesigurnosti i straha, kao i broj incidenata, što je dovelo do većeg iseljavanja Srba. U diskusiji su povodom ove tačke govorili prof dr Marko Atlagić, koji je istakao da je iznaneđen ne regagovanjem naših zvaničnika na niz provokacija u Vukovaru i podsetio na nerešena pitanja stare devizne štednje Jugobanke Split, jer su Hrvati naplatili svoja potraživanja za razliku od Srba kojima je to pravo uskraćeno, ukazujući na još neke probleme. U diskusiju se uključio Milan Lapčević, podsećajući da su po ovim pitanjima neophodne reakcije naše Vlade pre ulaska Hrvatske u Evropsku uniju i dodao, kada je u pitanju položaj Srba u Crnoj Gori, da iako Srbi čine skoro polovinu stanovništva, srpski jezik u Crnoj Gori nije zvaničan jezik. Miodrag Linta je pored već pomenutih problema Srba u Hrvatskoj izneo nekoliko rečenica vezanih za sporazum o sukcesiji , zatim pitanje ekonomskog razvoja i zapošljavanja Srba, nestalih lica, ratnih zločina i manipulacije spiskovima osumnjičenih Srba za ratne zločine. Dr Janko Veselinović je ukazao na probleme obnove imovine povratnika, ističući da se od srpske lokalne zajednice ne može previše očekivati. Zatim je podsetio da je neophodno obezbediti dovoljno sredstava u budžetu za udžbenike na srpskom jeziku i podvukao problem informisanja na srpskom jeziku, kao i činjenicu da u najvećem delu Hrvatske nema signala RTS-a. Dr Dijana Vukomanović je ističući neophodnost komunikacije i koordinacije, ukazala na potrebu izrade tematizovanih pisanih papira, na srpskom i engleskom jeziku, ako se ima u vidu da samo izgovorena reč neće dopreti do međunarodnih zvaničnika. Nakon diskusije većinom glasova usvojena je informacija po ovoj tački dnevnog reda.

S obzirom da u sali nije bilo kvoruma i činjenice, da zbog ranije preuzetih obaveza direktorka Kancelarije nije mogla ostati da govori po četvrtoj tački dnevnog reda, predsednik Odbora je predložio da se ova tačka stavi na dnevni red narene sednice, kao i tačke 5. i 7. o kojima će se Odbor tada izjasniti, s obzirom da je materijal vezan za njih blagovremeno dostavljen članovima Odbora na upoznavanje.

U okviru šeste tačke dnevnog reda predsednik Odbora je dao reč Vinku Stuparu, potpredsedniku Srpskog kulturnog društva „Zora“ , koji je dao bliža pojašnjenja iz dopisa upućenog Odboru ističući probleme vezane za nemogućnost povratka izbeglih. Detalji o ovom izlaganju, kao i ostala izlaganja su zabeležena na audio snimku, koji je sastavni deo ovog zapisnika.

Sednica je počela u 10,15, a završila u 12,20 časova.

SEKRETAR PREDSEDNIK

-------------------------------------- ----------------------------------

Vesna Matić Vukašinović Aleksandar Čotrić